Патрэбна адзначыць, што цяпер у этнаграфічнай экспазіцыі музея прадстаўлены ўсе промыслы палешукоў, у тым ліку прадзенне і ткацтва. У гэтым куточку наведвальнікаў чакаюць рушнікі розных палескіх мясцовасцей. Менавіта пінскі рушнік адрозніваецца тым, што ён не багаты на ўзор па ўсёй даўжыні, а вось бліжэй да краёў палосак становіцца больш, і паміж чырвоных з’яўляюцца чорныя. Дарэчы, рушнікі ёсць як абрадавыя, так і побытавыя. Тут жа змяшчаюцца прадзільны станок, трапло, верацяно, юрок і іншыя прыстасаванні для апрацоўкі льну.